CELEX: 52018PC0563
Language: bg
Date: 2018-07-31
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за назначаване на членовете на комитета, предвиден в член 14, параграф 3 от Регламент (ЕС) 2017/1939

ЕВРОПЕЙСКА КОМИСИЯ
            Брюксел, 31.7.2018
            COM(2018) 563 final
            2018/0296(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за назначаване на членовете на комитета, предвиден в член 14, параграф 3 от Регламент (ЕС) 2017/1939
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Регламент (ЕС) 2017/1939 на Съвета за установяване на засилено сътрудничество за създаване на Европейска прокуратура бе приет на 12 октомври 2017 г. и влезе в сила на 20 ноември 2017 г.
                     1
                   В съответствие с член 20 от посочения регламент Комисията отговаря за създаването и първоначалното административно обслужване на Европейската прокуратура, докато Европейската прокуратура придобие способността за изпълнение на собствения си бюджет. Комисията полага всички необходими усилия за бързото създаване на Европейската прокуратура. В съответствие с член 120 от Регламента и след тригодишен етап на създаване Европейската комисия цели Европейската прокуратура да започне да функционира до края на 2020 г. 
               
               
                  Един от ключовите аспекти, свързани с изграждането и започването на работа на Европейската прокуратура, се отнася до подбора и назначаването на нейните служители, и по-специално на европейския главен прокурор и европейските прокурори. С оглед на подбора на европейския главен прокурор и европейските прокурори в Европейската прокуратура съгласно член 14, параграф 3 от Регламент (ЕС) 2017/1939 Съветът определя правилата за работата на комитета по подбора и приема решение за назначаване на неговите членове по предложение на Комисията. За тази цел на 25 май 2018 г. Комисията прие предложение за решение за изпълнение на Съвета с приложение за определяне на правилата за работата на комитета по подбора
                     2
                  . 
               
               
                  С цел създаване на комитета по подбора, предвиден в член 14, параграф 3 от Регламент (ЕС) 2017/1939, Комисията предлага решение за изпълнение на Съвета за назначаването на членовете на комитета. В съответствие с член 14, параграф 3 от Регламент 2017/1939 Комисията предлага дванадесет члена за комитета по подбора, избрани измежду бивши членове на Съда на ЕС и Сметната палата, бивши национални членове на Евроюст, членове на националните върховни съдилища, прокурори с висок ранг и юристи с общопризната компетентност. Едно от избраните лица бе предложено от Европейския парламент на 31 май 2018 г. Комисията взе предвид необходимостта от осигуряването на баланс по отношение на географското разпределение, пола и познаването на правните системи на държавите членки, участващи в Европейската прокуратура.
               
            
            
               •Съгласуваност с действащите разпоредби в тази област на политиката
            
            
               
                  Създаването на Европейската прокуратура е предвидено в член 86 от Договора за функционирането на Европейския съюз (ДФЕС). Европейската прокуратура ще бъде първият орган на ЕС с правомощия за разследване и наказателно преследване на престъпления, засягащи финансовите интереси на Съюза, и ще бъде напълно нов участник в европейския правен пейзаж. Очаква се резултатът от Европейската прокуратура да бъде по-съгласувана и ефективна политика за наказателно преследване на престъпленията, засягащи бюджета на ЕС, която да доведе до по-голям брой наказателни преследвания, осъдителни присъди и по-високо равнище на възстановяване на загубените поради измама средства на Съюза.
               
               
                  С представянето на настоящото предложение за решение за изпълнение на Съвета за назначаване на членовете на комитета, който подбира европейския главен прокурор и европейските прокурори от Европейската прокуратура, Комисията изпълнява задължението си по член 14, параграф 3 от Регламент (ЕС) 2017/1939. Настоящото предложение дава възможност за създаването на комитета по подбора, като по този начин започнат необходимите процедури по подбора и назначаването на европейския главен прокурор и европейските прокурори в Европейската прокуратура. Следователно настоящото предложение е напълно съгласувано с действащите разпоредби в съответната област на политиката.  
               
            
            
               •Съгласуваност с другите политики на Съюза
            
            
               
                  Настоящата инициатива е съгласувана с други политики и законодателство на ЕС, имащи за цел да се укрепи защитата на финансовите интереси на Съюза.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ
            
            
               •Правно основание
            
            
               
                  Предложението се основава на член 291 от ДФЕС във връзка с член 14, параграф 3 от Регламент (ЕС) 2017/1939 на Съвета.  
               
            
            
               •Субсидиарност (извън областите на изключителна компетентност) 
            
            
               
                  В съответствие с член 14, параграф 3 от Регламент (ЕС) 2017/1939 Комисията е правно задължена да представи предложение за назначаването от Съвета на членовете на комитета по подбора. Настоящото приложение е последващо действие на предложението на Комисията за решение за изпълнение на Съвета с приложение за определяне на правилата за работата на комитета по подбора. Настоящото предложение е от съществено значение, за да се гарантира създаването на комитета по подбора с оглед на бързия подбор и назначаване на европейския главен прокурор и на европейските прокурори в Европейската прокуратура.  
               
            
            
               •Пропорционалност
            
            
               
                  Настоящото предложение се ограничава до необходимото за постигане на предложените цели и поради това отговаря на принципа на пропорционалност. Предложението е пряко свързано с влизането в сила на Регламент (ЕС) 2017/1939 и е от основно значение за осигуряване на бързото създаване на Европейската прокуратура. 
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
         
         
            
               •Последващи оценки/проверки за пригодност на действащото законодателство
            
            
               
                  Предвид целенасочения и ограничен характер на настоящото предложение и факта, че с него се спазва задължението, наложено на Комисията съгласно член 14, параграф 3 от Регламент 2017/1939 на Съвета, не бяха извършени последващи оценки, консултации със заинтересованите страни и оценка на въздействието.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма отражение върху бюджета. 
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизъм за мониторинг, оценка и докладване
            
            
               Предвид естеството на настоящото предложение не е предвидено планиране на изпълнението, свързано с тази мярка. 
            
            
               •Обяснителни документи (за директиви)
            
            
               
                  За настоящото предложение не се изисква да се предоставят обяснителни документи във връзка с транспонирането. 
               
            
            
               •Подробни разяснения на отделните разпоредби на предложението
            
            
               
                  В член 1 се предвижда, че изброените дванадесет лица се назначават за членове на комитета, предвиден в член 14, параграф 3 от Регламент (ЕС) 2017/1939, за период от четири години, считано от датата на влизане в сила, посочена в член 2. 
               
            
            
               2018/0296 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за назначаване на членовете на комитета, предвиден в член 14, параграф 3 от Регламент (ЕС) 2017/1939
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура, и по-специално член 14, параграф 3 от него,
            
            
               като взе предвид предложението на Европейската комисия,
            
            
               като има предвид, че:
            
         
         
            
               (1)Съгласно член 14, параграф 3 от Регламент (ЕС) 2017/1939 трябва да бъде създаден комитет по подбора, който да състави списък с подбрани квалифицирани кандидати за длъжността европейски главен прокурор и да предостави обосновано становище относно квалификациите на кандидатите за европейски прокурори. 
            
            
               (2)В Регламент (ЕС) 2017/1939 се предвижда, че Европейският парламент и Съветът назначават по общо съгласие европейския главен прокурор от списък с подбрани квалифицирани кандидати, съставен от комитета по подбора. 
            
            
               (3)В Регламент (ЕС) 2017/1939 също така се предвижда, че Съветът назначава всеки европейски прокурор, избирайки го измежду трима кандидати, посочени от всяка държава членка, след като получи обосновано становище от комитета по подбора.
            
            
               (4)Комитетът по подбора следва да разгледа заявленията за позицията на европейски главен прокурор и за позициите на европейските прокурори спрямо изискванията, посочени съответно в член 14, параграф 2 и член 16, параграф 1 от Регламент (ЕС) 2017/1939, включително дали независимостта на кандидатите е извън съмнение.   
            
            
               (5)Комитетът по подбора следва да се състои от дванадесет лица, избрани измежду бивши членове на Съда на ЕС и Сметната палата, бивши национални членове на Евроюст, членове на националните върховни съдилища, прокурори с висок ранг и юристи с общопризната компетентност. 
            
            
               (6)Един от членовете на комитета следва да бъде предложен от Европейския парламент. На 31 май 2018 г. Парламентът направи своето предложение, като номинира Antonio Mura за член на комитета. 
            
            
               (7)По отношение на членския състав на комитета по подбора Комисията взе предвид необходимостта от географски баланс, баланс между половете и надлежно представяне на правните системи на държавите членки, които участват в Европейската прокуратура. 
            
            
               (8)Сред единадесетте лица, предложени от Комисията, са бивш член на Съда, бивш член на Сметната палата, бивш национален член на Евроюст, петима висши прокурори, двама членове на върховни национални съдилища и адвокат с призната компетентност, като мъжете са шест, а жените — пет.  
            
            
               (9)Съгласно член 14, параграф 3 от Регламент (ЕС) 2017/1939 Съветът следва да приеме решение за назначаване на членовете на комитета по предложение на Комисията. 
            
            
               (10)Ето защо следва да бъдат назначени членовете на комитета по подбора, 
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               За членове на комитета по подбора, предвиден в член 14, параграф 3 от Регламент (ЕС) 2017/1939, за срок от четири години от датата на влизане в сила, посочена в член 2 от настоящото решение, се назначават следните лица: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANANIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel da SILVA CALDEIRA,
            
            
               Martine SOLOVIEFF 
            
            
               Raija TOIVIAINEN
            
            
               Член 2
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз. 
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (OВ L 283, 31.10.2017 г., стp. 1).
               
               
                  
                     (2)
                  
                        Предложение на Комисията за решение за изпълнение на Съвета относно правилата за работата на комитета по подбор, предвиден в член 14, параграф 3 от Регламент (ЕС) 2017/1939 за установяване на засилено сътрудничество за създаване на Европейска прокуратура, COM (2018) 318 final от 25 май 2018 г.